
Igice cya 1



			
Gusubira inyuma k’umukristo bisobanura iki?



			Imana yahagurukije umuhanuzi Yeremiya igihe Israyeli na Yuda bendaga kujyanwa ari imbohe i Babuloni Yakoresheje Yeremiya kugira ngo yereke ishyanga rya Isirayeli imimerere yo gusubira inyuma yarangaga imitima yabo.

			Yeremiya, urarizwa n’iki?

			 Igitabo cya Yeremiya gitanga ibisobanuro byinshi bidufasha kwiyumvisha icyo imimerere yo gusubira inyuma isobanura. Ubutumwa bwinshi bw’umuhanuzi Yeremiya, uzwi nanone nk’umuhanuzi w’amarira”, bwibandaga ku nsanganyamatsiko yo gusubira inyuma k’umukristo. Yahoraga “ashyamiranye” n’ishyanga rya Israyeli, ntasibe kubaha umuburo wo kwihana no guhindukira bakareka inzira zabo mbi. Uyu muhanuzi w’amarira yari ahangayikishijwe n’imyifatire yo kwinangira umutima yarangaga ubwoko bwe. Yahoraga abinginga agira ati “Muhindukire mureke inzira zanyu mbi. Mureke gukora ibibi! Mwihane kandi mugarukire Imana”. 

			 Mu buryo butandukanye, yagerageje kubereka icyo gusubira inyuma byasobanuraga. Ariko Abisirayeli n’abayuda banze guhinduka.

			Hashize imyaka myinshi niboneye ko gusubira inyuma bishobora kugereranywa no kugendera mu muhanda utagira ibyapa. Mu rugendo rwacu rwa gikristo nta byapa bikuburira ko urimo usubira inyuma. Nta cyapa kigira kiti” “UMURIRO N’IRIMBUKIRO- MURI METERO 200 UJYA IMBERE. Nta cyapa giteye gityo kibaho! Gusubira inyuma biza buhoro buhoro, kugeza ubwo wisanga wageze aho utari witeze kuba uri. Buhoro buhoro ariko nanone byanga byakunda UKAHAGWA. 

			Gusubira inyuma ni imimerere ibaho kandi ishobora kugenzurwa binyuze mu kwiga uburyo bunyuranye bwo gusubira inyuma bwavuzwe na Yeremiya. Uyu muhanuzi yakoresheje ingero zo mu buzima busanzwe kugira ngo asobanure iyo miterere yo mu buryo bw’umwuka igera kuri benshi. Ni imimerere igera ku bakristo muri rusange 

			Bibiliya igira iti:

			…kuko abatowe ari benshi, ariko abatoranyijwe bakaba bake.

			Matayo 20:16

			Mu yandi magambo, abenshi batangirana na Kristo ariko abenshi muri bo bakagwa. Bibiliya nanone igira iti,

			…uwihangana AKAGEZA IMPERUKA ni we uzakizwa. 

			Matayo 10:22

			Abenshi mu baza kuri Kristo, bagera aho nyuma bakagwa. 

			Burya NAWE ushobora gusubira inyuma! 

			 Bamwe bashobora kunenga uyu mutwe w’ibiganiro maze bakavuga bati, “sinshobora kwisanga muri iyo mimerere yo gusubira inyuma.” Iyo myifatire igaragaza ko ushobora gusubira inyuma mu buryo bworoshye. Mu 1 Abakorinto 10:12, Bibiliya itanga umuburo igira iti: “Nuko rero uwibwira ko ahagaze, yirinde ATAGWA.” 

			Iki gitabo kizagufasha kongera imbaraga zigufasha kuguma mu isiganwa rya gikristo. Uko uzarushaho kumenya byinshi, ni ko uzarushaho kugira umutekano- kandi uzarushaho kugira imbaraga zo kuguma muri Kristo. Bibiliya igira iti, 

			…kuko tutayobewe imigambi ye.

			2 Abakorinto 2:11

			Inyigisho iki gitabo gitanga zizakurako icyorezo cy’ubujiji. Wibuke ko abantu badasoma ntacyo barusha abatazi gusoma. Mu yandi magambo, abanga gushaka ubumenyi ntacyo barusha abadafite ubushobozi bwo kubigenza batyo.

			Mu gice gikurikira, ngiye kubereka uburyo bunyuranye mukwiriye kubonamo gusubira inyuma.

		


		
			
Igice cya 2



			
Uko Bibiliya isobanura gusubira inyuma



			Kugurana amasoko        

			IBITEGA BITOBOTSE

			…baranyimuye kandi ari jye soko y’amazi y’ubugingo, kandi bikorogoshoreye ibitega mu rutare, ndetse ni ibitega bitobotse bitabasha gukomeza amazi”. 

			Yeremiya 2:13

			Igihe nigaga ubuvuzi, noherejwe mu ruzinduko rw’akazi i Danifa, umudugudu wo muri Ghana mu gihe k’ibyumweru bibiri. Igihe kimwe, ubwo twari mu rugendo twerekeza aho twari bukorere akazi, twanyuze mu wundi mudugudu witaruye utaragiraga amazi meza. Kuba uwo mudugudu utaragiraga amazi meza, abahaturiye bari baracukuye  umwobo munini mu butaka aho bakusanyirizaga amazi; kandi akenshi ayo mazi yabaga yanduye afite ibara rijya gutukura

			Banywaga amazi y’ibiziba!

			Abatuye muri uwo mudugudu bogeraga muri ayo mazi, bakayitumamo kandi bakayihagarikamo. Ubwo kandi ni nako banywaga amazi y’icyo cyobo bakanayakoresha banategura amafunguro. Nk’uko mushobora kubyiyumvisha, ayo mazi yabatezaga indwara akanatuma bagubwa nabi.

			Muri Bibiliya, abantu basubira inyuma bagereranywa n’abantu bafite ubushobozi bwo kubona amazi meza ariko bakayagurana amazi mabi kandi anuka- nk’ayo nabonye muri wa mudugudu.

			Nzi neza ko ushobora kwibaza impamvu bamwe bareka amazi meza, afutse, atateza indwara bakihitiramo arimo indwara kandi yanduye. Hari abizera bigeze kugira ubuzima bwo kwera no kubaha Imana. Nyamara ariko, bageze aho barabureka bahitamo kubaho mu buzima bwuzuyemo ibyaha kandi buyoborwa n’abadayimoni.

			Imana yaguhaye ikinyuranye n’amazi y’ibiziba, yanduye. Imana irakubwira ko iyo usubiye inyuma uba usubiye ku bintu biteje akaga kandi amaherezo bishobora kuzaguhitana. Irimo kukubwira ko udakora cy’ubupfapfa cyagereranywa no kongera kunywa ya mazi yuzuyemo ibyondo.

			Guhinduka igiti cy’uruzabibu rwo mu gasozi cyagwingiye

			…wahindutse igiti k’ingwingiri cy’uruzabibu ntazi…? 

			Yeremiya 2:21

			Ubundi buryo Bibiliya isobanuramo gusubira inyuma n’ubw’igiti kiza cyahindutse kikaba igiti cy’uruzabibu rudasanzwe rufite n’amahwa. 

			Aha ngaha Imana iratwereka ukuntu umurima umuhinzi yari yitezeho umusaruro mwiza wahindutse ukamuviramo umurima w’ibyatsi bibi by’amahwa kandi bitagira akamaro. Wowe, umwizera, uri igiti kiza cyatewe n’Umwami. Kuki igihe ukiri hano ku isi wakwemera guhinduka nk’igihuru cy’amahwa kitagira umumaro? Uko ni ko Imana ikubona iyo usubiye inyuma. 

			 Ikibazo Imana yari ifitanye nAbisirayeli ni uko yari yarabitayeho cyane kandi ikabatakazaho urukundo rwinshi n’igihe kinshi mu buzima bwabo bwose. Ariko bahindutse abantu batumvira, binangiye imitima kandi babi. Ese uzemera guhinduka icyaremwe kitagira umumaro mu maso y’Imana? Igisubizo kikuvuye ku mutima cyagombye kuba “Oya!”

			Guhinduka ingamiya yo mu gasozi

			 …umeze nk’ingamiya ikiri ntoya itana yiruka. 

			Yeremiya 2:23

			 Umukristo urimo asubira inyuma nanone yagereranyijwe n’ingamiya ikiri ntoya itana yiruka. Ingamiya yavuzwe muri uyu murongo ni ubwoko bw’ingamiya bugira ipfupfu rimwe buba mu butayu. Ni inyamaswa yo mu gasozi inyaruka cyane ihora izerera aho ariho lhose mu butayu.

			Kimwe n’ingamiya yo mu gasozi, umutima w’umuntu urimo asubira inyuma ntutuza. Nta kintu na kimwe kiwuyobora. Uhora urehareha kandi ntugira rutangira. Ndibuka imwe mu myaka yahise ubwo najyaga gusura umukristo wasubiye inyuma wari utuye i London.

			Inshuti yange ntiyari ikigira rutangira

			Uburyo bwiza nashoboraga kuvugamo imimerere y’uwo muntu ni uko yari yarirekuye atagishoboye kwifata. Narimo ngerageza kumugarura ku Mwami. Gutahura inzu ye byantwaye igihe kinini. Amaherezo naje kugera ku icumbi rye hari nyuma ya saa sita z’ijoro. Yatunguwe no kumbona, ariko ampereza ikaze. Ubwo twaganiraga, yasobanukiwe impamvu nari naje kumusura Kuba yari yarigeze kuba umukristo ukuze mu buryo bw’umwuka ariko akaza kugwa, yari azi imirongo yose y’ibyanditswe nashakaga gusoma.

			Byageze ubwo anca mu ijambo maze arambwira ati: “Umva, nzi icyo ushaka kuvuga, kandi nzi imirongo ya Bibiliya yose waje witwaje uyu mugoroba. Ariko ndagira ngo nkumenyeshe ko ntitaye ku byo umbwira.”

			Hanyuma yafashe itabi atangira kurinywera mu maso yange. Arambwira ati, “ndashaka ko umbona nywa itabi. Kubera ko nta mategeko ayo ariyo yose ambuza umudendezo.” 

			 Hanyuma yaje gufata igitabo abikamo amafoto anyereka amwe mu mafoto yari yarafashe ari kumwe n’umukobwa w’inshuti ye. Amwe muri ayo mafoto yagaragazaga ubwambure akaba yarashoboraga gutuma umuntu atekereza ku bitsina. 

			Nuko arambwira ati, “Ndashaka ko ubona uko nteye mu by’ukuri. Nguku uko nteye ubungubu. Ibi ni byo nkora. Nta n’icyo umuntu uwo ariwe wese yabikoraho!”

			Ubwo nanone yarimo agaragaza ko yashoboraga gukora ibyo yishakiye, kandi ko nta wamuyoboraga. Urabona rero ko abakristo basubiye inyuma bameze nk’ingamiya zitagira ba shebuja zikaba zitakigira amategeko zigenderaho cyangwa imipaka iyo ariyo yose Ubuzima bwawe bwa gikristo bwagombye kuyoborwa n’ijambo ry’Imana. 

			Iyo umuntu asubiye inyuma atangira gukora ibyo yishakiye, si ibyo Imana imusaba gukora. Aba ameze nk’inyamaswa yo mu gasozi itagira uyigenzura cyangwa ngo ayiyobore. Ijambo ry’Imana riduha ubuyobozi budufitiye akamaro ariko uwasubiye inyuma we ahitamo kwiberaho atayobowe n’amategeko y’Imana. Mbega ukuntu bibabaje!

			Guhinduka indogobe yo mu gasozi

			Ishashi yamenyereye kugishira mu butayu, irehera mu muyaga yarinze. Ninde wabasha kuyirindura yarinze…

			Yeremiya 2:24

			Nkunda uburyo Berkeley ahindura uyu murongo, ugira uti:

			Nk’indogobe yo mu gasozi yamenyereye kuba mu butayu, ireha umuyaga bitewe n’ubushyuhe bw’irari ryayo. Ni nde wayisubiza inyuma yarinze?

			Yeremiya 2:24

			Abantu benshi basubiye inyuma bameze nk’inyamaswa zo mu gasozi iyo zarinze zishaka izazo zagirana imibonano mpuzabitsina. Hari indi Bibiliya ihindura uyu murongo igira iti: “Iz’ingabo ziyishaka zose ntibizirushya, iyo yageze mu kwezi kwayo ziyibona irimo kuzishaka”.

			Yarambwiye ati,”Nta gihe nakubonera!”

			 Ndibuka igihe kimwe ubwo najyaga gushaka mushiki wacu mu mwami wari warasubiye inyuma. Najyanye n’umwe mu nshuti zange twakoranaga umurimo wo kuragira intama. Igihe twageraga iwe, namubwiye ko twari twaje kureba uko yari ahagaze mu Mwami. Inzu ye yari iherereye mu gice cy’umugi ntari nzi neza, kubona inzu ye bikaba byaradutwaye hafi amasaha atatu. 

			Tugezeyo, yandebye mu maso arambwira ati: “ubu sinshobora kuganira nawe kuko ubu ndimo guteka”

			Nibwo namubwiye nti: “twakoze urugendo rurerure tuza kugusura none ntushaka no kuduha intebe?”

			 Yadusubiriyemo kenshi ko nta gihe yari adufitiye. Nyuma yo kumushishikariza mu ijwi rituje kugumana n’Umwami, twaragiye. Uyu mwana w’umukobwa wari wutuburiye umwanya, yaboneye umwanya umusore utizera ‘wamushakiraga kugirana imibonano mpuzabitsina nawe’ Nta mwanya yari afitiye abavandimwe be b’abakristo bashakaga kumufasha mu buzima bwe bw’umwuka. Ariko umuhungu w’inshuti ye utizera nta kibazo yagize cyo kubonana nawe

			 Bibiliya yitwa iy’ubuhinduzi bwa Moffat isobanura neza kurushaho wa murongo: “Nta y’ingabo igira ikibazo cyo kuyishaka, zose zishobora kuyibona mu gihe cy’ukwezi kwayo. “

			Iyo ubaye umukristo wasubiye inyuma, Bibiliya ivuga ko uhinduka umuhigo w’abatizera. Abatizera bashobora kugushora mu cyaha mu buryo bworoshye.

			Nunyereka umukristo waguye, nange nzakwereka umuhigo Satani n’abambari be bafata bitabagoye.	 

			Satani agerageza kubyaza umusaruro ibyifuzo bibi by’umubiri w’abakristo basubiye inyuma bityo bikamworohera kubagusha.

			Umwari wibagiwe ibyo arimbana

			Mbese umwari YAKWIBAGIRWA IBYO ARIMBANA… nyamara abantu banjye banyibagiwe iminsi itabarika…

			Yeremiya 2:32

			 Nk’uko Yeremiya yabivuze, umuntu waguye ameze nk’umugore wibagirwa kwambara imirimbo ye.

			 Abagore benshi bakomera ku mahereni yabo, ku mikufi yo mu ijosi n’ibindi bakoresha birimbisha. Abagore benshi ntibashobora kujya aho abandi bari batirimbishije bakoresheje iyo mirimbo twavuze. (Ikibabaje ni uko abagore benshi bafata ubwiza bw’imbere mu mutima bakabusimbuza ubw’inyuma. Nta gihe bagira cyo gusenga cyangwa gusoma Bibiliya zabo, ahubwo batakaza igihe kinini biyambika imirimbo y’uburyo bwose buri munsi!)

			Mvugishije ukuri, si kenshi nabonye umugore udaha agaciro kenshi imirimbo ye. Imana igereranya umuntu waguye n’umwari wibagiwe kwirimbisha yambara amakanzu ye menshi, inkweto, imikufi, amaherena, gusiga ingohe, n’ibindi. Mbega ibintu byaba bidasanzwe!

			Yeremiya yabonye ko ibyo bintu ari bimwe mu bigize ubuzima bw’abagore basanzwe kandi ko babikomeyeho. 

			Yagereranyije isano iri hagati y’umugore n’imitako ye, n’imishyikirano iba hagati y’umwizera n’Imana.

			Imana igereranya igikorwa cyo gusubira inyuma n’umugore wibagirwa imirimbo ye.

			Mu yandi magambo, gusubira inyuma no kwitandukanya n’Imana ni igikorwa kidasanzwe. 

			Gishobora kutagaragara nk’aho kidasanzwe mu buzima busanzwe, ariko mu maso y’Imana n’abamarayika icyo ni ikintu kidasanzwe rwose.

			Hari abantu banyibutsa ikintu runaka. Kera bari bamenyereye kuririmba, gusingiza, gusenga ndetse ahubwo bayoboraga n’abandi bakristo.

			Uyu munsi ariko babaye abakristo ku izina gusa!

			 Uyu munsi ariko babaye abakristo ku izina gusa! Ikintu nzi neza ni uko abakristo bamwe batanazi ko basubiye inyuma. 

			Niba umuyobozi w’umukristo ahindutse umuntu ufite amahame agenderaho ku izina gusa, agomba kumva ko yasubiye inyuma. Nubwo abantu baba babona ko ari umuntu mwiza, mu maso y’Imana yaba yaraguye, agahanuka aturutse ku mwanya wo hejuru yabagaho mbere- kuyobora abantu ku Mwami, kubinginga, gusangira nabo ijambo, kubarambikaho ibiganza n’ibindi.

			Hari umuntu mpita nibuka iyo ntekereje kuri uyu murongo. Yari umukristo ufite imbaraga, utanga ubuhamya kandi wera imbuto nyinshi.

			“Yooo, turacyajya gusenga Pasiteri we”

			Kenshi na kenshi iyo mubonye ndamubaza nti, “ubuzima bwawe bwa gikristo buhagaze bute?”

			Aramwenyura, hanyuma akansubiza ati, “Yooo, turacyajya gusenga Pasiteri we”

			Icyo nshobora kumuvugaho ni uko ari umuntu mwiza kandi ufite imyitwarire myiza, utagira icyo yangiza cyangwa ngo agire uwo agirira nabi. Ariko hari igihe yakoraga byinshi kurushaho mu buzima bwe bwa gikristo! Ese birashoboka ko umuntu wigeze kuba umukristo ufite ishyaka yava muri iyo mimerere mu buryo bworoshye? Nibaza uko igicu cy’abahamya bo mu ijuru bumva bameze iyo babonye ibintu nk’ibyo bibaye. Yeremiya yashoboraga kubisobanura mu buryo bumwe gusa- umugore waretse imirimbo ye.

			Umugeni wibagirwa                             IKANZU Y’ABAGENI YE

			Mbese umwari yakwibagirwa ibyo arimbana cyangwa UMUGENI IBYAMBARWA bye?

			Yeremiya2:32

			Abageni benshi bakunda imyenda yabo y’ubukwe. Mbere y’umunsi w’ubukwe bayimanika mu kabati kabo k’imyenda kugira ngo bayirinde kwandura. Akenshi, imyambaro y’ubukwe itegurirwa uwo munsi mukuru hakiri kare (ndetse imyambaro imwe igurwa amafaranga arenze umushahara w’umwaka!)

			Umwambaro w’umugeni wambarwa amasaha make gusa, awugura amafaranga menshi. Abagore benshi bashimishwa cyane no kuba abageni-kuba umuntu uruta abandi kuri uwo munsi, umugore mwiza kurusha abandi kuri uwo munsi, kuba nk’umukobwa w’umwami kuri uwo munsi. Anyurana ishema mu kayira kagenewe abageni!

			Nta mugore wakwibagirwa imyambaro ye y’ubukwe!

			Imana ivuga ko iyo utaye Kristo uba ubaye nk’umugeni wibagirwa kwambara imyenda ye y’ubukwe ku munsi w’ubukwe bwe. Ndatekereza ko ibyo biramutse bibaye byakwandikwa mu “gitabo cyandikwamo ibikorwa by’indashyikirwa cyangwa bidasanzwe”! Niba hari umuntu urimo asoma iki gitabo akaba yarumvise umugeni wagiye mu bukwe bwe yibagiwe kwambara umwenda we w’ubukwe ndamwinginze ahite anyandikira abimenyeshe!

			Ni yo mpamvu Imana yumva ibabaye cyane iyo abakristo bayibagiwe bagasubira inyuma. Ni ibintu bisa n’aho bidashoboka, bitumvikana kandi birenze ukwemera. Bibiliya ikomeza kwemeza ko adashobora gutandukana n’imyenda ye y’ubukwe. Oya! Kandi iyo ni yo mpamvu Imana yababaye cyane igihe watangiraga kugaragaza ibimenyetso byo gusubira inyuma.

			Umugore uca inyuma uwo bashakanye

			…wowe WASAMBANYE n’abakunzi bawe benshi…

			Yeremiya 3:1

			Imana igereranya umuntu usubira inyuma n’umugore ufite uwo bashakanye akunda cyane, ariko agahitamo gukurikira abandi bagabo. Asimbuka inkuta nijoro, agasiga umukunzi we mu buriri, uwo akunda cyane, akajya guhiga “amaraso mashya”.

			 Nzi ko abantu benshi babona ko umwuga w’uburaya ubabaza kandi ukaba uteye ishozi. Ntibiyumvisha ukuntu abandi bantu bakoresha nabi imibiri yabo kugira ngo babone ibibatunga.

			 Ndibuka umugore wari mwiza kandi afite n’umugabo wiyubashye. Nyuma y’igihe runaka bashyingiranywe, uwo mugore yatangiye kugirana agakungu n’abandi bagabo. Yasimbukaga uruzitiro akirukanka nijoro, ubwo umugabo we w’imico myiza yabaga asinziriye. Ese ushobora kwiyumvisha ibyo bintu?

			 Ariko reka nkubaze ikindi kintu. Umugore wawe agutaye, akagera n’ubwo yigira mu muhanda gukora umwuga w’uburaya, ese ibyo ntibyaba ari bibi kurushaho? Wakumva umerewe ute unyuze mu gace k’umugi kazwi ko gatuwe n’indaya ugasanga umugore wawe ahuze cyane arimo yicuruza?

			Wababara birenze urugero!

			 Uko ni ko Imana yiyumva iyo ibonye abana bayo ikunda cyane bahagaze hanze mu isi bicuruza mu mirimo ya Satani. Mbega ukuntu bibabaje!

			Kurya ibirutsi byawe

			Nk’uko imbwa isubra ku birutsi byayo, ni ko umupfapfa asubira ku bupfapfa bwe.

			Imigani 26:11

			Iyo ngiye kurya, nitondera cyane ibyo ndya. Buri gihe mama yampaga ibyo kurya bishyushye akaba ari yo mpamvu ntamenyereye kurya ibiryo bidashyushye cyane. Nari nariyemeje kutarya ikintu icyo ari cyo cyose ntashaka. 

			Ndibuka igihe natembereye mu karere ka kure mu burasirazuba, nkicarana ku meza na bamwe mu bantu bakomeye. 

			Mvugishije ukuri byarangoye kumira intongo z’icyasaga n’ifi yo mu mazi ijya gusa n’inzoka, kurya inzoka ubwazo, n’ubundi bwoko bw’amafi afite igikonoshwa, n’ibindi.

			Imana izi ukuntu bitugora kurya ibintu tudakunda. Kuri benshi muri twe, hari ibintu tutarya nubwo twaba dushonje cyane. Urugero, ntidushobora kurya ibyo twarutse.

			Ndibuka umunsi umwe nigeze kubona imbwa mu nzu yange irimo kuruka ibintu biteye ishozi.

			Iyo mbwa yongeye kubirya.

			Byaranukaga cyane ku buryo navuye aho hantu. Nyuma y’igihe kegereje isaha, nanyuze ha hantu nsanga ya mbwa irimo kurigata bya birutsi. Mbega ukuntu biteye ishozi! Nibajije impamvu iyo mbwa yarimo irya ibyo bintu. Ni uko se nta bindi biryo byari bihari? 

			Bamwe muri mwe bashobora kuba barabonye ibintu nk’ibyo. Ni byo, uko ni ko uba umeze rwose. iyo usubiye mu nzira zawe za kera, iyo wongeye gushyikirana n’inshuti zawe za kera cyangwa iyo usubiye mu bikorwa wigeze kureka. Imana iragutangarira cyane.

			Ibi bitwibutsa umwana w’ikirara wageze ubwo arya ibyo kurya byagaburirwaga ingurube.

			Umwana w’ikirara ni urundi rugero twageranya n’umukristo wasubiye inyuma. Yasabye umugabane we mu byo se yari atunze ava mu rugo rwa se. Yagiye mu gihugu cya kure asesagura ibyakamutunze byose abaho mu mibereho y’ubwiyandarike. Byarangiye agiye kuragira ingurube

			Yumvaga yakwishimira kurya ibishishwa by’ibiribwa byaribwaga n’ingurube.

			Luka 15:16

			Icyo ni cyo gusubira inyuma bisobanura. Niba ufite uburyo bwo gusangirira ku meza amwe n’abavandimwe bawe b’abakristo, kuki byarangira usangira n’ingurube?

